Kim Edberg Andersen (NB), 2023-11-28:
Tak for det, formand.
Dyremishandling er vold, og voldsmænd skal straffes.
Så kan vi snakke om, om vi skal have et dyrepoliti.
Men intentionen bag det her forslag tror jeg Folketinget skal bide mærke i, for det skal ikke være i orden at mishandle dyr.
Det skal ikke være i orden at tjene penge på det.
Det skal heller ikke være i orden, hvis man gør det, fordi man ikke ved bedre.
Vi starter selvfølgelig lige om lidt et sted med, at Nye Borgerliges forslag om en beretning forhåbentlig fører til en forhandling, som ender med, at vi så i hvert fald får lukket den her finte med at gemme sig bag ved et cvr-nummer.
For som vi hørte tidligere, kan vi godt blive straffet på et cpr-nummer og få frakendt retten.
Så det skal vi selvfølgelig have løst.
Man skal ikke kunne gemme sig bag ved et selskab, og det er forfriskende at høre Venstre sige, at måske ikke ligefrem ministeren, men så i hvert fald en eller anden offentligt ansat, også skal kunne komme i fængsel.
Som ansvarlig for naturnationalparkerne tror jeg lige, at man, når man tager den stilling, skal sørge for at få et godt risikotillæg, for jeg er næsten sikker på, at det også kommer til at føre til noget misrøgt i dem.
Det er jeg heller ikke stor fortaler for.
Men i forhold til at have et dyrepoliti vil jeg sige, at problemstillingen jo dybest set er, at vi har et politi, der har travlt med rigtig mange andre ting.
Og så er det naturligt, at hvis en politimand bliver kaldt ud og han har et valg – han kan tage ud til et stutteri, hvor der står nogle dyr og er misrøgtede og mishandlede, eller han kan tage ud til en sag med nogle børn, der bliver overfaldet – så vælger han jo inden for de ressourcer, man har.
Det er jo ikke, fordi man ikke tager tingene seriøst, men man kan nu kun køre ét sted hen i patruljevognen ad gangen.
Det er jo det, man gerne vil have løst med det her ved at tage nogle andre mennesker ind i det her dyrepoliti eller den her dyreværnsenhed.
Så intentionen er den rigtige, og vi skal i mål med den.
Det kommer til at kræve nogle penge.
Nu ved jeg, at fru Pia Kjærsgaard har kæmpet for det her, lige så længe jeg har kendt hende, så det er jo bare dejligt, at vi skridt for skridt kommer det lidt nærmere.
Vi kommer ikke i mål i dag, og vi kommer heller ikke i mål med det med beretningen eller den forhandling, vi kommer til at have ovre i Fødevareministeriet.
Vi kommer ikke helt i mål, for det, vi skal i mål med, er dybest set, at vi skal have vænnet danskerne til at mene, at mishandling af dyr bare ikke er i orden, at det er noget svineri, og at vi ikke vil acceptere det som samfund.
Og finder vi ud af, at du gør det, kommer vi efter dig.
Vi sætter dig i fængsel, hvis det er det, der skal til.
Du mister retten til at holde alle dyr.
Så hvis du bliver fanget i at mishandle dyr, fordi du er ved at træne dressurheste, må du heller ikke købe en undulat lige om lidt, for du har vist, at du ikke magter at have ansvaret for et dyr.
Det skal gælde for private såvel som for erhverv og for staten.
I dag kan vi ikke komme i mål.
Vi støtter forslaget, men vi ved, det ikke bliver stemt igennem, og det kommer vi også til at gøre med det næste.
Det, vi skal tage med hjem herfra i dag, er nok, at det ser ud til, at der i den her folketingssamling i hvert fald er et enigt Folketing, der ved, at der skal gøres noget, og heldigvis også et regeringsparti, der siger, at selv i forbindelse med statsejede dyr er der en eller anden et eller andet sted i hierarkiet, der kommer til at stå til ansvar.
Og så må vi håbe, at hans fagforening sørger for, at han får en løn, der svarer til den risiko, han kommer til at tage ved også at lukke statsejede dyr inde bag hegn – den tid, den sorg.
Jeg har skrevet ned, at lovningen fra regeringen er, at staten også skal straffes, hvis den mishandler sine dyr, for det skal vi nemlig alle sammen.